Kummittelijoita

Kummittelijoita (, suomennettu myös nimillä Kummittelijat ja Aaveita) on norjalaisen Henrik Ibsenin kolminäytöksinen näytelmä vuodelta 1881. Se kritisoi sovinnaismoraalia ja paljastaa tekopyhyyden seurauksia.
Näytelmän ovat suomentaneet Elias Erkko vuonna 1886, Eino ja Katri Palola vuonna 1962 nimellä "Kummittelijat" sekä Arja Kantele vuonna 2001 nimellä "Aaveita".
Juoni.
Näytelmä kertoo rouva Helena Alvingista, joka on rakentamassa lastenkotia edesmenneen aviomiehensä muistoksi. Vaikka kapteeni Alvingia pidettiin kunnioitettuna miehenä, rouva Alving tietää totuuden hänen alkoholismistaan ja moraalittomasta elämästään. Pariskunnan poika Osvald palaa kotiin Pariisista, mutta sairastaa perinnöllistä kuppaa. Paljastuu, että kartanon palvelijatar on synnyttänyt kapteeni Alvingille tyttären, Reginan, joka ei tunne alkuperäänsä. Kun Osvald ja Regina alkavat lähentyä, totuus selviää: he ovat sisarpuolia.
Avajaisia edeltävänä yönä lastenkoti palaa poroksi. Pastori Manders, joka vastasi rahoituksesta mutta ei suostunut ottamaan vakuutusta, tekee salaisen sopimuksen puuseppä Engstrandin kanssa suojellakseen mainettaan. Osvald pyytää äitiään lupaamaan, että tämä antaisi hänelle yliannostuksen morfiinia, jos sairaus vie häneltä toimintakyvyn. Näytelmä päättyy auringonnousuun, kun Osvald on sairauden viimeisessä vaiheessa ja äidin on päätettävä, täyttääkö hän poikansa toiveen.
Henkilöhahmot.
Näytelmän henkilöhahmot ovat:
Julkaisu ja kantaesitys.
"Kummittelijoita" julkaistiin ensimmäisen kerran kirjana Gyldendalske Boghandelin kustantamana Kööpenhaminassa 13. joulukuuta 1881, ja siitä otettiin 10 000 kappaleen painos. Kirja sai aikaan ennennäkemättömän voimakkaan kohun, jollaista Ibsen ei ollut aiemmin kokenut. Teosta syytettiin nihilismistä, kirkon arvojen loukkaamisesta, vapaan rakkauden puolustamisesta sekä tabujen, kuten insestin ja kuppataudin, käsittelystä. Kohu vaikutti kirjan myyntiin: suuria määriä myymättömiä kappaleita palautettiin kustantajalle, ja monet kirjakauppiaat häpesivät pitää teosta esillä. Uutta painosta ei tarvittu ennen vuotta 1894.
Näytelmää tarjottiin useille skandinaavisille teattereille, mutta kaikki kieltäytyivät esittämästä sitä – mukaan lukien Tanskan kuninkaallinen teatteri ja Ruotsin Kuninkaallinen draamateatteri. Lopulta "Kummittelijoita" sai kantaesityksensä Aurora Turner Hallissa Chicagossa 20. toukokuuta 1882. Esitys oli norjankielinen ja suunnattu skandinaavisille siirtolaisille. Rouva Alvingin roolissa nähtiin tanskalainen Helga von Bluhme, ja muut roolit esittivät tanskalaiset ja norjalaiset amatöörinäyttelijät.
Esityshistoriaa.
Näytelmän ensimmäinen eurooppalainen esitys nähtiin Helsingborgissa 22. elokuuta 1883 ruotsalaisen August Lindbergin teatteriseurueen esittämänä. Lindberg ohjasi esityksen ja näytteli itse Osvaldin roolin. Helsingborgin ensi-illan jälkeen esitys vietiin Kööpenhaminaan, Tukholmaan ja ensimmäistä kertaa myös Norjaan, Kristianian Møllergadens-teatteriin, 17. lokakuuta 1883. Esitys sai erittäin myönteiset arvostelut ja sitä esitettiin syksyn 1883 aikana ainakin 75 kertaa.
Näytelmän ensimmäinen englanninkielinen esitys järjestettiin Royalty-teatterissa Lontoossa 13. maaliskuuta 1891. Yhdysvalloissa se esitettiin ensi kerran englanniksi Broadwaylla, New Yorkin Berkeley Lyceum -teatterissa, 5. tammikuuta 1894. Näytelmä on ollut Broadwaylla tuotannossa yhteensä 15 kertaa vuosien 1894–1982 aikana. Off-Broadwaylla sitä on esitetty 1970-luvulta alkaen, esimerkiksi Mitzi E. Newhouse -teatterissa vuonna 2025. Isossa-Britanniassa näytelmää on esitetty muun muassa Lontoon West Endillä vuosina 1928, 1967, 1986–1987 sekä 2013–2014, jolloin se oli ehdolla viidessä Olivier-palkintokategoriassa ja voitti kolmessa niistä.
Suomeksi.
Näytelmä sai Suomen kantaesityksensä ruotsiksi Svenska Teaternissa 2. marraskuuta 1883. Suomeksi se esitettiin ensi kerran Helsingin Työväen Teatterissa 1. helmikuuta 1903. Myöhemmin näytelmää on esitetty muun muassa Kansallisteatterissa vuosina 1904 ja 1983, Turun Suomalaisessa Teatterissa vuonna 1928 sekä Oulun kaupunginteatterissa vuonna 1972.
Sovitukset.
Näytelmän pohjalta on tehty lukuisia elokuva- ja televisiosovituksia eri kielillä. Yksi merkittävimmistä on Elijah Moshinskyn ohjaama brittiläinen televisionäytelmä "Ghosts", joka esitettiin ensi kerran BBC:llä vuonna 1987. Päärooleissa esiintyvät Judi Dench, Kenneth Branagh, Michael Gambon, Freddie Jones ja Natasha Richardson.